Una iniciativa conjunta de les cooperacions de Catalunya, Països Baixos, Dinamarca i Polònia en el marc del fons fiduciari europeu MADAD donarà suport a les zones que s'han vist més afectades per l'arribada massiva de persones refugiades de Síria.
Els dies 14 i 15 de febrer ha tingut lloc a Beirut (Líban) la reunió de llançament del projecte "MASAR per a governs locals: Mantenint la força i la resiliència".
Es tracta d'una iniciativa emmarcada en el fons fiduciari MADAD de la Unió Europea, i la porta a terme un consorci internacional liderat per l'Agència de Cooperació Internacional de l'Associació de Municipis dels Països Baixos (VNG International) amb la participació de l'Agència Catalana de Cooperació al Desenvolupament, KL (associació de municipis de Dinamarca) i el Polish Center for International Aid (organització no governamental polonesa).
La paraula àrab "Masar" significa el camí i la planificació per a assolir un objectiu, i sintetitza la voluntat d'enfortir les capacitats del governs locals libanesos i iraquians perquè puguin planificar el desenvolupament a llarg termini de les àrees urbanes, així com respondre als contextos canviants que es deriven de l'emergència humanitària a Síria.
Fent un nexe entre l'ajuda humanitària i el desenvolupament a llarg termini, el projecte s'implementarà durant els propers tres anys al Líban i l'Iraq.
Els àmbits d'actuació del projecte són principalment la mobilitat, la planificació urbana, la protecció civil, aigua i sanejament i la gestió de residus.
L'import total del projecte és de 15 milions d'euros, dels quals l'Agència Catalana de Cooperació al Desenvolupament n'executarà 2,6 milions d'euros.
A banda de donar el tret de sortida de MASAR, la trobada d'aquesta setmana a la Delegació de la Unió Europea al Líban ha servit també per alinear tots els programes liderats per la UE al país que posen l'èmfasi en l'enfortiment dels governs locals, i assegurar així el màxim impacte de les actuacions.
A més dels integrants del propi consorci, a la reunió hi han participat agències multilaterals com el Programa de les Nacions Unides per al Desenvolupament al Líban i UN Habitat, agències de cooperació internacional que implementen projectes finançats per la UE com és el cas de GIZ (Alemanya), i organitzacions internacionals com OXFAM.
D'aquesta manera, Catalunya participa activament en la plataforma de coordinació entre tots els actors que implementen el fons MADAD al Líban.
Quin és el rol de la cooperació catalana?
Cada entitat del consorci serà responsable d'implementar el projecte un una zona geogràfica específica.
La zona d'actuació de l'ACCD serà l'àrea de les unions de municipis al nord de Trípoli.
Aquesta tria geogràfica es deu a l'interès constant de l'ACCD en la regió que s'ha traduït en el finançament d'una dotzena de projectes des de 2013, i molt especialment un acord amb el PNUD Líban per a executar un projecte de gestió i recollida selectiva de residus sòlids.
L'actuació es portarà a terme en coordinació amb els governs locals: municipis i unions de municipis i comptarà amb experts libanesos i europeus.
A l'Iraq, l'ACCD donarà suport tècnic de forma puntual a les actuacions de la resta de socis.
MADAD és un Fons fiduciari regional de la Unió Europea en resposta a la crisi siriana (EU Regional Trust Fund in response to the Syrian crisis).
Té per objectiu donar resposta a la crisi siriana i es dirigeix especialment als refugiats i les seves comunitats d'acollida a Egipte, Iraq, Jordània, el Líban, Turquia i els Balcans occidentals.
El fons aborda les necessitats educatives, econòmiques i socials a llarg termini tant de la població desplaçada com de les comunitats i les administracions públiques que l'acull.
Des del seu establiment al desembre de 2014, una part creixent del suport no humanitari de la UE als països veïns de Síria es proporciona a través del fons fiduciari MADAD.
El fons està gestionat per la Direcció General de Veïnatge i Negociacions per a l'Ampliació de la Comissió Europea (DG NEAR).
Reunió del grup de treball de Ports segurs